stanford-oval/wikipedia huggingface dataset:
Alicia Silverstone

| Alicia Silverstone |
| --- | --- |
 Alicia Silverstone vuonna 2019.
Henkilötiedot
Koko nimi:  Alicia Silverstone
Syntynyt: 4. lokakuuta 1976 (ikä 48) San Francisco, Kalifornia, Yhdysvallat
Kansalaisuus:   Yhdysvallat
Ammatti:  näyttelijä
Puoliso:  Christopher Jarecki (1997–2018; naimisissa 2005–2018)
Lapset:  poika Bear Blu Jarecki (s. 2011)
Sukulaiset:  äiti Deirdre Silverstone isä Monty Silverstone sisarpuoli Kezi Silverstone veli David Silverstone
Näyttelijä
Aktiivisena:  1992–
Merkittävät roolit:  Adrian Forrester (Ihastus) Cherilyn Horowitz (Clueless) Barbara Wilson / Lepakkotyttö (Batman & Robin)
Palkinnot
 MTV Movie Awards  Paras läpimurron tehnyt esiintyjä, 1994  Paras roisto, 1994  Paras naisnäyttelijä, 1996  Halutuin nainen, 1996 Nickelodeon Kids’ Choice Awards  Paras naiselokuvanäyttelijä, 1998 National Board of Review of Motion Pictures Paras läpimurtorooli naisnäyttelijältä, 1995 
Aiheesta muualla
thekindlife.com
IMDb
Elonet
Alicia Silverstone (s. 4. lokakuuta 1976 San Francisco, Kalifornia, Yhdysvallat) on yhdysvaltalainen näyttelijä. Hän teki ensimmäisen elokuvaroolinsa 15-vuotiaana vuonna 1993 trillerissä Ihastus, jossa hän esitti naispääosan. Silverstone voitti roolistaan parhaan läpimurron tehneen esiintyjän MTV Movie Award -palkinnon ja nousi tunnetuksi teini-idoliksi näyteltyään samana vuonna myös Aerosmith-yhtyeen musiikkivideoilla.
1990-luvulla Silverstone näytteli muun muassa menestyksekkäässä komediassa Clueless (1995) sekä supersankarielokuvassa Batman & Robin (1997), jossa hän esitti Lepakkotyttöä. Silverstonen rooli elokuvassa Clueless ansaitsi hänelle sopimuksen Columbia Picturesin kanssa. Vuonna 2003 hän näytteli pääosan televisiosarjassa Amorin apulainen, josta hänet huomioitiin parhaan naispääosan Golden Globe -ehdokkuudella.
Silverstone on tehnyt urallaan niin elokuva-, televisio- kuin teatteri- ja äänirooleja. Hän on esiintynyt hiljattain pääosissa muun muassa televisiosarjassa American Woman, sekä Netflixin sarjassa The Baby-Sitters Club.
Silverstone on ollut kasvissyöjä vuodesta 1998. Hän on tunnettu PETA:n kannattaja ja on kirjoittanut myös kasvisruokavalioon soveltuvan keittokirjan The Kind Diet vuonna 2009. Silverstone nimettiin PETA:n äänestyksessä maailman seksikkäimmäksi kasvissyöjäksi vuonna 2004.
Ura > 1990-luku

Silverstone teki ensimmäisen varsinaisen roolinsa näyttelijänä vuonna 1992. Hän esitti televisiosarjassa Kesä 68 päähenkilö Kevin Arnoldin ”unelmien tyttö” Jessica Thomasia. Ensimmäisen elokuvaroolinsa Silverstone teki vuonna 1993, jolloin hän esitti naispääosan trillerissä Ihastus. Hän oli elokuvaa kuvatessaan 15-vuotias. Silverstone palkittiin vuonna 1994 roolisuorituksestaan kahdella MTV Movie Awardilla: paras roisto ja paras läpimurron tehnyt esiintyjä. Uransa alussa Silverstone esiintyi myös muutamissa televisioelokuvissa, kuten Lemmenlaulu ja Vaimot vapaalla.
Ohjaaja Marty Callner valitsi Silverstonen vuonna 1993 näyttelemään Aerosmithin kappaleen ”Cryin’” musiikkivideolle. Callner oli nähnyt Silverstonen elokuvassa Ihastus ja tiesi, että tämä olisi täydellinen valinta. ”Cryin’”-videon lisäksi Silverstone näytteli myös kahdessa muussa Aerosmithin musiikkivideossa, ”Amazing” (1993) ja ”Crazy” (1994). Kaikista musiikkivideoista muodostui hittejä, ja Silverstone ponnahti niiden avulla erääksi aikansa kuuluisimmista teini-idoleista. Hän sai videoissa esiinnyttyään myös lempinimen ”The Aerosmith Chick” (suom. Aerosmith-mimmi).
Silverstonen seuraava merkittävä elokuva oli vuoden 1995 Clueless, jossa hän esitti Cherilyn Horowitzia, kilttiä mutta hemmoteltua Beverly Hillsin hienostoalueella asuvaa tyttöä. Clueless muodostui yllättäen hitiksi vuoden 1995 kesällä, ja Silverstone palkittiin roolistaan muun muassa kahdella MTV Movie Awardilla. Lisäksi National Board of Review of Motion Pictures palkitsi hänet parhaasta naisnäyttelijän läpimurtoroolista. Elokuva poiki Silverstonelle myös arvoltaan kymmenen miljoonan dollarin sopimuksen tuotantoyhtiö Columbia Picturesin kanssa. Lisäksi hän sai sopimuksen myötä tehdä Tuhannen taalan tytön (1997), yhden seuraavista elokuvistaan, oman tuotantoyhtiönsä First Kiss Productionsin nimissä.
Vuonna 1997 Silverstone näytteli Barbara Wilsonia eli Lepakkotyttöä supersankarielokuvassa Batman & Robin. Elokuva sai kriitikoiden ja yleisön keskuudessa kehnon vastaanoton, eikä se menestynyt hyvin. Myös Silverstonen roolisuoritus keräsi kriitikoilta kaksijakoisia arvosteluja, mitä kuvaa hyvin se, että hänet huomioitiin roolistaan sekä parhaan naisnäyttelijän Kids’ Choice -palkinnolla että huonoimman naissivuosan Razziella.
1990-luvun lopussa Silverstone näytteli naispääosan komediassa Blast from the Past – Vihdoinkin pihalla. Elokuva sai kriitikoiden keskuudessa sekalaisen vastaanoton ja tuotti maailmanlaajuisesti vaatimattoman 40 miljoonaa dollaria, mutta esimerkiksi The New York Post kehui Silverstonen roolisuoritusta ja sanoi tämän todistaneen elokuvassa epäilijöidensä luulot vääriksi ”kamalan Batman & Robinin” jälkeen.
Ura > 2000-luku

2000-luvun ensimmäisen vuosikymmenen aikana Silverstone keskittyi pienemmissä elokuvissa ja teatterirooleissa näyttelemiseen. Vuonna 2000 hän näytteli, tanssi ja lauloi elokuvassa Turhaa lemmen touhua, joka oli sovitus William Shakespearen samannimisestä näytelmästä.
Vuonna 2003 Silverstone näytteli NBC:n televisiosarjassa Amorin apulainen, josta hänet huomioitiin parhaan naispääosan Golden Globe -ehdokkuudella. Vuonna 2004 hän näytteli elokuvassa Scooby-Doo 2: Monsterit vapaalla.
Näyttelemisen lisäksi Silverstone kunnostautui vuonna 2009 kirjoittajana. Hän julkaisi kasvisruokavaliolle soveltuvan keittokirjan The Kind Diet, sekä samannimisen verkkosivuston. Kirja menestyi hyvin ja nousi Yhdysvalloissa The New York Timesin bestseller-listalle.
Filmografia

| Vuosi | Nimi | Rooli | Muuta |
| --- | --- | --- | --- |
| 1992 | Kesä 68 | Jessica | televisiosarja |
| 1993 | Aerosmith: Amazing |  | musiikkivideo |
| 1993 | Aerosmith: Cryin' |  | musiikkivideo |
| 1993 | Ihastus | Adrienne Forrester |  |
| 1993 | Torch Song | Delphine |  |
| 1993 | Scattered Dreams | Phyllis Messenger |  |
| 1994 | Rebel Highway | Roslyn | televisiosarja |
| 1995 | Le Nouveau Monde | Trudy Wadd |  |
| 1995 | Hideaway – Piilopaikka | Regina Harrison |  |
| 1995 | Clueless | Cher Horowitz |  |
| 1995 | The Babysitter | Jennifer |  |
| 1996 | Tosi rikoksia | Mary Giordano |  |
| 1997 | Batman & Robin | Batgirl/Barbara Wilson |  |
| 1997 | Excess Baggage | Emily Hope |  |
| 1999 | Blast from the Past – Vihdoinkin pihalla | Eve Rustikoff |  |
| 2000 | Turhaa lemmen touhua | Ranskan prinsessa |  |
| 2001 | Braceface | Sharon Spitz |  |
| 2002 | Global Heresy | Natalie Bevin |  |
| 2003–2005 | Amorin Apulainen | Kate Fox | televisiosarja |
| 2003 | Scorched | Sheila Rio |  |
| 2004 | Scooby-Doo 2: Monsterit vapaalla | Heather Jasper-How |  |
| 2005 | Queen B | Beatrice 'Bea' |  |
| 2005 | Beauty Shop | Lynn |  |
| 2005 | Silence Becomes You | Violet |  |
| 2006 | Pink Collar |  |  |
| 2006 | Alex Rider & Stormbreaker | Jack Starbright |  |
| 2006 | 35th Annual Key Art Awards | juontaja |  |
| 2006 | Candles on Bay Street | Dee Dee |  |
| 2007 | The Singles Table | Georgia | televisiosarja |
Aiheesta muualla

Kuvia tai muita tiedostoja aiheesta Alicia Silverstone Wikimedia Commonsissa
Alicia Silverstone Elonetissä.
Alicia Silverstone Internet Movie Databasessa. (englanniksi)
John Williams (säveltäjä)

| John Williams |
| --- | --- |
 John Williams vuonna 2007.
Henkilötiedot
Syntynyt: 8. helmikuuta 1932 (ikä 92) Long Island, New York, Yhdysvallat
Kansalaisuus:   Yhdysvallat
Ammatti:  säveltäjä
Puoliso:  Samantha Winslow
Muusikko
Tyylilajit:  nykytaidemusiikki 
Merkittävät teokset:  E.T. Harry Potter Indiana Jones Jurassic Park Schindlerin lista Tappajahai Tähtien sota
Soittimet:  piano, cembalo, bassoklarinetti, baritonisaksofoni ja basso 
Levy-yhtiöt:  Sony Classical, Philips Classics Records, MCA Records, 20th Century Fox Records, Philips Records ja Columbia Records 
 Nimikirjoitus
Palkinnot
 Parhaan musiikin Oscar-palkinto Viulunsoittaja katolla (1971)  Tappajahai (1975)  Tähtien sota (1977)  E.T. (1982)  Schindlerin lista (1993) 
Aiheesta muualla
Kotisivut
  [ Muokkaa Wikidatassa ] [ ohje ]  
John Towner Williams (s. 8. helmikuuta 1932 Long Island, New York, Yhdysvallat) on yhdysvaltalainen elokuvasäveltäjä, joka kuuluu merkittävimpiin ja tunnetuimpiin nykyisistä elokuvasäveltäjistä. Hän on säveltänyt musiikkia yleensä George Lucasin ja Steven Spielbergin elokuviin.
Ura

Williams innostui musiikista ja soittamisesta jo lapsena ja aloitti uransa pianistina. Hän perusti 19-vuotiaana oman jazz-yhtyeen ja opiskeli musiikkia Kalifornian yliopistossa Los Angelesissa muun muassa Mario Castelnuovo-Tedescon johdolla. Varusmiespalveluksen jälkeen Williams opiskeli pianonsoittoa New Yorkin Juilliard Schoolissa, tähtäimenään konserttipianistin ura. Hän palasi Yhdysvaltain länsirannikolle ja teki 1950-luvulla muun muassa monia jazztyylisiä teemoja televisio-ohjelmiin nimellä Johnny Williams.
Williams alkoi säveltää elokuvamusiikkia Hollywood-elokuviin 1960-luvulla. 1970-luvulla hän sävelsi musiikkia katastrofielokuviin ja alkoi työskennellä Steven Spielbergin ja George Lucasin kanssa. Hän on säveltänyt musiikkia yli sataan elokuvaan.
Williams oli vuoteen 2022 mennessä saavuttanut viisi Oscar-, 25 Grammy-, neljä Golden Globe-, kolme Emmy- ja seitsemän Bafta-palkintoa. Hän on ollut Oscar-ehdokkaana 52 kertaa ja on ainoa elossa oleva henkilö, joka on ollut ehdokkaana niin monta kertaa (ennätys on Walt Disneyllä, ehdokkaana 59 kertaa). Vuonna 2016 hän sai Yhdysvaltain elokuvainstituutin elämäntyöpalkinnon.
Kesäkuussa 2022 Williams ilmoitti jäävänsä eläkkeelle ja keskittyvänsä konserttimusiikin säveltämiseen.
Yksityiselämä

Williams meni naimisiin näyttelijä Barbara Ruickin kanssa vuonna 1956. He saivat kolme lasta. Hänen nuorin poikansa Joseph Stanley Williams nousi kuuluisuuteen vuosina 1986–1988 Toton laulajana.
Dokumenttielokuva

Laurent Bouzereau: Music by John Williams (USA, 2024)
Aiheesta muualla

Kuvia tai muita tiedostoja aiheesta John Williams Wikimedia Commonsissa
John Williams Elonetissä.
John Williams Internet Movie Databasessa. (englanniksi)
John Williams Fan Network
The John Williams Web Pages
John Williams / Sony Classical (Arkistoitu – Internet Archive)
Star Wars & Harry Potter Composer John Williams Reveals How He Came Up With Cinemas Biggest Scores Williams Variety-lehden videohaastattelussa vuonna 2024
John Williams johtamassa musiikkia elokuvaan Kadonneen aarteen metsästäjät.
Ilmastonmuutos Namibiassa

Kaavio, joka kuvaa lämpötilojen muutoksia Namibiassa vuosina 1901–2020. Sinisellä kuvattujen vuosien keskilämpötilat jäävät alle vuosien 1971–2000 keskilämpötilan ja punaisella kuvattujen ylittävät sen.
Ilmastonmuutos näkyy Namibiassa lämpötilojen nousuna, sateiden ennustettavuuden vaikeutumisena ja äärimmäisten sääilmiöiden yleistymisenä. Myös merenpinnan odotetaan nousevan ja lämpenevän.
Namibiassa vallitsee aavikkoilmasto, ja maassa on kaksi suurta aavikkoa. Ilmastolle tavallista ovat kuivuuskaudet, arvaamattomat sateet, lämpötilojen suuri vaihtelu ja veden niukkuus. Maa on Saharan eteläpuoleisen Afrikan maista kuivin. Ilmastonmuutoksen odotetaan nostavan lämpötiloja ja vaikeuttavan sateiden ennustettavuutta entisestään.
Namibia on siinä mielessä hyvin toimeentuleva maa, koska siellä on paljon arvokkaita luonnonvaroja. Maassa on silti edelleen köyhyyttä, ja monet ihmiset elättävät itsensä maataloudella ja karjanhoidolla. Maailmanpankin arvion mukaan ilmastonmuutoksen aiheuttamat muutokset vähentäisivät maan pääviljelyskasvien tuotantoa ja huonontaisivat laidunmaita. Merenpinnan nousu ja lämpeneminen vaikuttaisivat todennäköisesti kalakantoihin, ekosysteemeihin ja turismiin. Maailmanpankin arvion mukaan ilmastonmuutos voi johtaa Namibiassa bruttokansantuotteen 6,5 % laskuun.
Maria Uspenskaja

| Marija Uspenskaja |
| --- | --- |
 Maria Uspenskaja elokuvan Sumujen silta trailerissa vuonna 1940.
Henkilötiedot
Koko nimi:  Мария Алексеевна Успенская Marija Aleksejevna Uspenskaja
Syntynyt: 29. heinäkuuta 1876  Tula, Venäjä
Kuollut: 3. joulukuuta 1949 (73 vuotta)  Los Angeles, Kalifornia
Ammatti:  näyttelijä näyttelyopettaja
Näyttelijä
Taiteilijanimet:  Maria Ouspenskaya Marya Uspenskaya Mariya Uspenskaya
Aktiivisena:  1911–1949
Merkittävät roolit:  Isoäiti Janou Sanovat sitä rakkaudeksi Madame Olga Kirowa Sumujen silta Maleva Ihmissusi Frankenstein Meets Wolf Man
Aiheesta muualla
IMDb 
Elonet
AllMovie
Marija Aleksejevna Uspenskaja (Yhdysvalloissa Maria Ouspenskaya, ven. Мария Алексеевна Успенская, 29. heinäkuuta 1876 Tula, Venäjä – 3. joulukuuta 1949 Los Angeles, Kalifornia) oli venäläinen Oscar-ehdokkaana ollut elokuva- ja teatterinäyttelijä, joka saavutti menestystä nuoruudessaan teatterissa Venäjällä ja myöhemmin keski-ikäisenä elokuvanäyttelijänä Hollywoodissa muun muassa elokuvassa Ihmissusi (1941). Uspenskaja opetti uransa ohella myös näyttelemistä.
Elämä ja ura

Uspenskaja syntyi Tulassa asianajajan lapseksi 29. heinäkuuta vuonna 1876. Nuoruudessaan hän haaveili ooppera-urasta. Hän opiskeli laulamista Varsovan konservatoriossa ja Adašjevin teatterikoulussa Moskovassa. Valmistuttuaan näistä Uspenskaja näytteli Moskovan teatterilavoilla. Hän näytteli Moskovan taiteellisessa teatterissa (ven. Mосковский Художественный театр) ohjaaja Konstantin Stanislavskin ja tämän assistentin Leopold Sulerzhitskyn alaisuudessa vuodesta 1911 yli sadassa roolissa. Uspenskajalla oli myös rooleja venäläisissä lyhytmykkäelokuvista Svertšok na petši (1915), Nitštožnyje (1916), Tsvety zapozdalyje (1917) ja Hveska (1920).
Moskovan taiteellinen teatteri kiersi laajasti ympäri Eurooppaa. Teatterin saapuessa New Yorkiin vuonna 1922 Uspenskaja päätti jäädä sinne. Uspenskaja alkoi näytellä säännöllisesti Broadwaylla seuraavan vuosikymmenen ajan. Uspenskaja näytteli muun muassa näytelmissä The Saint (1924), The Jest (1926), The Taming of the Shrew (1927–29) ja The Passing Present (1931). Hän myös opetti näyttelemistä American Laboratory Theatressa. Kollegansa Richard Boleslawskin kanssa vuonna 1929 Uspenskaja perusti New Yorkiin School of Dramatic Artin. Yksi Uspenskajan oppilaista oli silloin tuntematon teini-ikäinen Anne Baxter.
Vaikka Uspenskaja olikin näytellyt muutamissa venäläisissä mykkäelokuvissa vuosia aiemmin, hän kuitenkin pysytteli erossa Hollywood-elokuvista. Uspenskajan koulun taloudelliset ongelmat pakottivat hänet etsimään muita töitä. Tällöin hän perusti Maria Ouspenskaya School of Dance -tanssikoulun Vine Streetille Los Angelesiin.
Uspenskaja (nyt Mme. Maria Ouspenskaya) teki Hollywood-debyyttiroolinsa paronitar von Obersdorfina elokuvassa Miksi miehet vaihtavat vaimoa? vuonna 1936, joka toi hänelle roolisuorituksestaan parhaan naissivuosan Oscar-ehdokkuuden. Uspenskaja sai toisen Oscar-ehdokkuutensa vuonna 1940 parhaasta naissivuosasta elokuvasta Sanovat sitä rakkaudeksi (1939). Uspenskaja näytteli vanhaa mustalaisennustaja Malevaa kauhuelokuvissa Ihmissusi (1941) ja jatko-osassa Frankenstein Meets the Wolf Man (1943), joista hänet muistetaan nykyisin ehkä parhaiten. Hänen muihin menestyselokuviin lukeutuvat myös Kun sateet tulivat (1939), Sumujen silta (1940), Tanssi, tyttö, tanssi (1940), Uhkapeliä Shanghaissa (1941) ja Renkaita vedessä (1942). Näissä elokuvissa Uspenskajan vastanäyttelijöinä olivat muun muassa Walter Huston, Mary Astor, Irene Dunne, Charles Boyer, Myrna Loy ja Vivien Leigh sekä ohjaajina William Wyler, Clarence Brown ja Mervyn LeRoy. Uspenskajan viimeiseksi elokuvaksi jäi vuonna 1949 ensi-iltansa saanut Suukkoja hämärässä.
Maria Uspenskaja kuoli 73-vuotiaana aivoinfarktiin 3. joulukuuta vuonna 1949 saatuaan kolme päivää aiemmin vaikealaatuisia palovammoja asuntonsa palossa Los Angelesissa, Kaliforniassa. Palon syyksi kerrottiin, että Uspenskaja oli nukahtanut polttaessaan savuketta, josta palo sai alkunsa. Uspenskaja haudattiin Glendaleen, Forest Lawn Memorial Parkin hautausmaalle. Hänen hautakiveensä on virheellisesti kaiverrettu syntymävuodeksi 1887.
Filmografia > Elokuvat

| 0 | 1 | 2 | 3 |
| --- | --- | --- | --- |
| Vuosi | Suomenkielinen nimi | Alkuperäinen nimi | Rooli |
| 1915 | – | Svertšok na petši | – |
| 1916 | – | Nitštožnyje | – |
| 1917 | – | Tsvety zapozdalyje | Avioliiton välittäjä |
| 1920 | – | Hveska | Apulaislääkärin vaimo |
| 1929 | – | Tanka-traktirštšitsa | – |
| 1936 | Miksi miehet vaihtavat vaimoa? | Dodsworth | Paronitar von Obersdorf |
| 1937 | Kreivitär Walewska | Conquest | Kreivitär Pelagia Walewska |
| 1939 | Sanovat sitä rakkaudeksi | Love Affair | Isoäiti Janou |
| 1939 | Kun sateet tulivat | The Rains Came | Maharani |
| 1939 | Näin miesten kesken | Judge Hardy and Son | Rouva Judith Volduzzi |
| 1940 | Tri Ehrlichin taikakuula | Dr. Ehrlich's Magic Bullet | Franziska Speyer |
| 1940 | Beyond Tomorrow | Beyond Tomorrow | Madame Tanya |
| 1940 | Sumujen silta | Waterloo Bridge | Madame Olga Kirowa |
| 1940 | Näin se alkoi | The Mortal Storm | Hilda Breitner |
| 1940 | – | The Man I Married | Frau Gerhardt |
| 1940 | Tanssi, tyttö, tanssi | Dance, Girl, Dance | Madame Lydia Basilova |
| 1941 | Ihmissusi | The Wolf Man | Maleva |
| 1941 | Uhkapeliä Shanghaissa | The Shanghai Gesture | Amah |
| 1942 | Renkaita vedessä | Kings Row | Madame Marie von Eln |
| 1942 | Parisin kummitus | Mystery of Marie Roget | Madame Cecile Roget |
| 1943 | Frankenstein Meets the Wolf Man | Frankenstein Meets the Wolf Man | Maleva |
| 1945 | Tarzan ja amatsoonit | Tarzan and the Amazons | Amatsonikuningatar |
| 1946 | Rakkauden sinfonia | I've Always Loved You | Madame Goronoff |
| 1947 | Villin Lännen villi | Wyoming | Maria |
| 1949 | Suukkoja hämärässä | A Kiss in the Dark | Madame Karina |
Teatteri > Broadway, New York

| 0 | 1 | 2 | 3 | 4 |
| --- | --- | --- | --- | --- |
| Vuosi | Näytelmän nimi | Paikka | Rooli | Esityksiä |
| 1924 | The Saint | Greenwich Village Theatre | Paris Pigeons | 17 esitystä |
| 1926 | The Jest | Plymouth Theatre | Fiametta | 77 esitystä |
| 1926 | The Witch | Greenwich Village Theatre | Herlofs-Marte | 28 esitystä |
| 1927−1928 | The Taming of the Shrew | Garrick Theatre | Curtis | 175 esitystä |
| 1931 | The Passing Present | Ethel Barrymore Theatre | Fraülein | 36 esitystä |
| 1935 | Abide With Me | Ritz Theatre | Emma | 36 esitystä |
| 1936 | Daughters of Atreus | 44th Street Theatre | Polymnia | 13 esitystä |
| 1943−1944 | Outrageous Fortune | 48th Street Theatre | Rouva Harris | 77 esitystä |
Aiheesta muualla

Maria Uspenskaja Internet Movie Databasessa. (englanniksi)
Maria Uspenskaja Elonetissä.
Maria Uspenskaja Allmoviessa (englanniksi)
Maria Uspenskaja NNDB:ssä
Uspenskaja TCM Movie Databasessa (englanniksi)
Maria Uspenskaja Internet Broadway Databasessa (englanniksi)
Uspenskaja Find a Gravessa (englanniksi)
Wikimedia Commonsissa on kuvia tai muita tiedostoja aiheesta .
Maria Uspenskaja elokuvassa Sanovat sitä rakkaudeksi (1939).
Shirabyōshi

Kuuluisa shirabyōshi Shizuka tanssimassa. Teos vuodelta 1825.
Kabuki-näyttelijä esittää shirabyōshia. Teos vuodelta 1884.
Shirabyōshi (jap. 白拍子) oli japanilainen kiertävä naistanssija ja kurtisaani, joka esiintyi mieheksi pukeutuneena. Ensimmäiset shirabyōshit tunnetaan 1100-luvun lopulta, jolloin heidät yhdistettiin vielä uskonnollisiin esityksiin. Esiintyjät olivat tavallisesti alaluokkaan kuuluvia naisia, ja he käyttivät erityisesti soturien vaatetusta. Vaateparteen kuului ainakin valkoinen yläosa, miekka ja eboshi-päähine. Ilmeisesti jo 1100-luvulla shirabyōsheilla oli tapana esittää myös eroottisia kappaleita. He olivat aikanaan maankuuluja julkisuuden henkilöitä. Kaikkein kuuluisimmaksi shirabyōshiksi on nimitetty 1100-luvulla vaikuttanutta Shizuka Gozenia, joka oli myös kenraali Yoshitsunen rakastajatar.
Japanilaisessa kulttuurissa tanssi on ollut yksi tapa kutsua jumalia apuun. Uskonnollisissa yhteyksissä myös shirabyōshien tanssi oli jumalille osoitettua. Esimerkiksi Shizukan tanssissa kerrottiin olevan sellaista voimaa, että se sai jumalat antamaan kuivuudesta kärsineelle maalle sadetta.
Erästä Shizukan tanssia japanilaiset ovat pitäneet niin legendaarisena, että sitä esitetään edelleenkin. Yoshitsunen vanhempi veli Yoritomo oli kaapannut Yoshitsunelle raskaana olleen 18-vuotiaan Shizukan ja synnytyksen jälkeen surmannut tämän pojan. Ennen naisen vapauttamista Yoritomo vaati, että Shizuka tanssii hänelle. Tarinan mukaan Shizuka tanssi ja lauloi lumoavan kauniisti erään eroottisen tanssin. Lopuksi hän lauloi ikävästään ja intohimoisesta rakkaudestaan Yoshitsunea kohtaan ja ivasi Yorimotoa siitä, että nuorempi veli oli onnistunut pakenemaan häneltä.
Aitapukinpensas

| Aitapukinpensas |
| --- | --- |
 Kypsiä aitapukinpensaan marjoja Kiinan Ningxiassa
Tieteellinen luokittelu
Kunta::  Kasvit Plantae
Alakunta::  Putkilokasvit Tracheobionta
Kaari::  Siemenkasvit Spermatophyta
Alakaari::  Koppisiemeniset Magnoliophytina
Luokka::  Kaksisirkkaiset Magnoliopsida
Ylälahko::  Asteranae
Lahko::  Solanales
Heimo::  Koisokasvit Solanaceae
Suku::  Pukinpensaat Lycium
Laji::  barbarum
Kaksiosainen nimi
 Lycium barbarum  L. 
Katso myös
   Aitapukinpensas Wikispeciesissä   Aitapukinpensas Commonsissa 
Infobox OKNimi-testi OK: 
Kukinto on violetti tai sininen.
Aitapukinpensas eli pukinpensas eli pukinkoiso (Lycium barbarum) on pukinpensaiden sukuun kuuluva kasvilaji. Sen oksat ovat rennot. Sopiva leikkausaika on aikaisin keväällä. Se on kesävihanta pensas, joka on 2,5–4 metriä korkea. Purppuranväriset kukat ovat kaksineuvoisia ja marjat ovat oranssinpunaiset. Kasvi viihtyy aurinkoisella kasvupaikalla hyvin vettä läpäisevässä, hiekka-, hieta- tai savipitoisessa maassa. Se kestää pakkasta −15 °C:seen saakka. Siemenet pitää esikasvattaa sisätiloissa aikaisin keväällä.
Joskus kiinanpukinpensas (Lycium chinense) ja piikkipukinpensas (Lycium europaeum) sekoitetaan aitapukinpensaaseen.
Aitapukinpensaan marjoja sanotaan goji-marjoiksi. Niillä on monia terveysvaikutuksia, kuten verenpaineen ja kolesterolin alentaminen sekä diabetesta hoitava vaikutus. Ne sisältävät myös antioksidantteja.
Aiheesta muualla

Suomen Lajitietokeskus: Aitapukinpensas – Lycium barbarum
Kassu – Kasvien suomenkieliset nimet: (Aita)pukinpensas eli pukinkoiso (Lycium barbarum)
United States Department of Agriculture (USDA): Lycium barbarum (englanniksi)
Flora of China: Lycium barbarum (englanniksi)
Christian Churches and Churches of Christ

| Christian Churches and Churches of Christ |
| --- | --- |
Suuntautuminen:  evankelikalismi
Teologia:  restorationismi
Hallinto:  kongregationalismi
Toiminta-alue:   Yhdysvallat
Perustettu:  1968
Koulutus:  Emmanuel Christian Seminary Summit Theological Seminary
Aiheesta muualla
Sivusto
Christian Churches and Churches of Christ (lyh. CCCC) on yhdysvaltalainen riippumattomien kirkkojen ryhmä, joka on osa laajempaa restorationistista liikettä, jota kutstutaan myös Stone-Campbell-liikkeeksi. Kirkkokunnalla ei ole virallista kirkollista toimistoa, mutta se tukee vuosittain suuria kokoontumisia, joissa saarnataan, opetetaan ja ylläpidetään yhteyttä. Näihin kokoontumisiin lukeutuvat The North American Christian Convention, The International Conference on Missions ja Stone-Campbell-konferenssi.
Kirkot käyttävät joko nimitystä kristillinen kirkko tai kristuksen kirkko, mutta ne eivät ole yhteydessä Disciples of Christ-kirkkoon tai Churches of Christiin. Kirkot ovat kuitenkin käyneet keskusteluja löytääkseen tapoja yhteydenpitoon.
Kirkot erosivat Disciples of Christ-kirkosta vuonna 1968, sillä lähetyssaarnaajat eivät noudattaneet joidenkin kirkon hallintoviranomaisten mielestä asianmukaista kastemenettelyä. Eroamisprosessi kesti useiden vuosien ajan, noin 1926–1968. CCCC-kirkot käyttävät jumalanpalveluksissaan instrumentaalimusiikkia, toisin kuin muut vastaavan perinteen kirkot.